’n Seminaar oor skryf as terapie word op 30 Mei 2015 in Centurion, Pretoria, as ’n gesamentlike projek deur Kwarts Publishers en Die Skryfbesigheid aangebied.
Dit gebeur dikwels dat iemand wat moeilike omstandighede in die lewe moes oorkom die behoefte ontwikkel om dit wat beleef is, en veral die lewenslesse wat daaruit geleer is, met ander te deel. Om hierdie ervaringe neer te skryf kan innerlike genesing aanhelp en skep ook die geleentheid om ander daardeur te inspireer. Dit is egter nie maklik nie en dikwels sit diegene wat so ’n projek wil aandurf, met hulle hande in die hare oor waar om te begin en wat om daarna met die voltooide manuskrip te maak.
Taal bly steeds die medium waardeur skrywers hulle verhale, gedagtes en drome laat lewe kry. Verskeie nuwelingskrywers het tydens ander skryfkursusse en werkwinkels die behoefte uitgespreek om hul skryfvaardigheid in Afrikaans op te skerp sodat hulle weer soos ware woordmeesters met hulle tekste kan omgaan. Die Skryfbesigheid bied op 21 Februarie 2015 ’n werkwinkel aan met die tema “Taal as instrument van skryf en die belangrikheid van redigering”.